Nig en neef in hospitaal ná bussie hulle trefBernedine Luther. Foto: Verskaf. Bernadine Luther (13) en haar neef Gerhard Geyer (16) sterk tans in die hospitaal aan ná hulle Vrydagmiddag deur ’n man met ’n minibus raakgery is in Langenhovenstraat in Vanderbijlpark. Sers. Gertrude Makgale, woordvoerder van die polisie, het aan Maroela Media bevestig die man het hom Maandag aan die polisie oorgegee. Volgens haar het hy vandag in die Vanderbijlpark-landdroshof verskyn op aanklagte van roekelose en nalatige bestuur en tref-en-trap. Die twee kinders was saam met ’n vriend op pad na ’n kafee in die omgewing toe die voorval plaasgevind het. Die bestuurder het glo voor ’n ander motor ingery, vermoedelik beheer verloor en bo-oor Geyer se been gery. Luther het glo die lug ingetrek. Gerhard Geyer. Foto: Verskaf. Marie Jordaan, die twee kinders se ouma, het aan Maroela Media gesê Luther word tans in die waakeenheid van die Chris Hani Baragwanath-hospitaal behandel en Geyer in die Sebokeng-hospitaal. Geyer se been is gebreek in die voorval. Luther se nekwerwels is gekraak en sy het ligte harsingskudding. Volgens Jordaan word die kinders binnekort na die Mediclinic Emfuleni in Vanderbijlpark oorgeplaas. Luther lê al sedert Vrydag slegs op haar rug. “Sy het baie seer,” het Jordaan gesê. Geyer sal ook verskeie penne en plate in sy been moet kry.